Niemand nog vas ná motorfietsryer sterfMogomotsi Moerane. Foto: Verskaf Kapt. Coba Brits, woordvoerder van die polisie, het Maandag aan Maroela Media gesê ŉ saak van strafbare manslag word ondersoek, maar niemand is nog in hegtenis geneem nie. Die ongeluk het Donderdagaand gebeur toe ŉ motor na bewering ŉ rooi verkeerslig verontagsaam en voor Mogomotsi Moerane (31), wat op sy motorfiets was, ingedraai het. Moerane se motorfiets het die motor glo teen die kant getref en omgeslaan. Hy is op die toneel dood. Brits wou nie spekuleer oor die identiteit van die motorbestuurder nie, alhoewel daar wyd beweer word dit is Nape Phasha, die seun van die Phasha-familie in ŉ gewilde televisie-werklikheidsreeks, Vuzu Rich Kids. Kobie Delport, ŉ ooggetuie van die ongeluk, het aan Maroela Media gesê hy was op die toneel toe die bestuurder van die motor se pa op die toneel opgedaag het. “Ek het hom dadelik herken as die pa van die Phasha-familie in Vuzu Rich Kids,” het hy gesê. Volgens Delport is Nape en sy pa by die ongelukstoneel weg voordat die polisie opgedaag het. Brits het egter ontken dat die bestuurder van die motor die ongelukstoneel verlaat het voordat die polisie opgedaag het. Nape Phasha. Foto: Instagram Nape het Vrydag op sy Twitter-profiel gesê die bewerings van die botsing is nie waar nie en hy sal binnekort ŉ verklaring uitreik in die verband. Die verklaring is egter nog nie uitgereik nie. Intussen het motorfietsryers van Pretoria Sondag by die ongelukstoneel bymekaargekom om Moerane te gedenk. Die byeenkoms is deur ŉ motorfietsgroep in die ooste georganiseer wat graag die lewe van ŉ mede-motorfietsryer wou herdenk, ten spyte daarvan dat hulle hom nie geken het nie. Die motorfietsryers het blomme op die toneel neergesit en saam gebid. Moerane se broer, Keabetswe (29), was ook by die byeenkoms. Hy het gesê sy broer het sy lewe voluit en volgens sy eie oortuigings geleef. “Hy sal onthou word as die een wat balans aan die familie gegee het. ŉ Man wat sy ma en sy familie só liefgehad het en ŉ pilaar vir ons almal was.” Moerane was ŉ IT-konsultant en het in Pretoria gewoon.